text: Venstre i Fredericia har fundet Thomas Bankes afløser
  30 januar 2015 kl. 07.14
  Det bliver 49-årige Peter Jørgensen fra Sønderborg der stiller op Fredericiakredsen for Venstre. 
  Dermed afløser han Fredericias tidligere borgmester Thomas Banke, der tidligere på ugen trak sig af personlige grunde.
  Peter Jørgensen har siden 2010 været medlem af Sønderborg byråd. Og i 2013 stillede han op til regionsrådsvalget.
  Nu glæder han sig til at kæmpe for at komme i Folketinget.
  -Det er især erhvervs-, fødevarer- og uddannelsespolitikske emner der interesserer mig, og her er der masser at tage fat på, siger Peter Jørgensen til TV SYD.
  Peter Jørgensen har siden 2010 været medlem af Sønderborg byråd, og er medlem af udvalget for kulturel- og regional udvikling og socialudvalget, samt udpeget til bestyrelsen i Museum Sønderjylland.
  Han er desuden delegeret i Sønderjysk Forsikring, repræsentantskabsmedlem i Sydenergi, formand for SE Vækstfonden, bestyrelsesmedlem i Sydinvest, repræsentantskabsmedlem i Sydbank og bestyrelsesnæstformand i Selskabet for Nydamforskning.
  Peter Jørgensen er gift med Peggy Jørgensen og har 4 børn.
  Fritiden bruges på børnene og deres fritidsinteresser, fodbold, løb og jagt.
  